Ontvoerde baba tydens dwelmklopjag opgespoorArgieffoto ŉ Twee maande oue baba wat in Januarie tydens ŉ kaping ontvoer is, is Vrydag by ŉ vrou in Brakpan opgespoor met 14 pakkies methcathinone (cat) in die baba se doek. “Die polisie het ŉ klopjag op die vrou se huis uitgevoer ná ŉ wenk ontvang is,” het hoofsupt Wilfred Kgasago, woordvoerder van die Ekurhuleni metropolisie, gesê. Die dwelmmiddels het ŉ geraamde straatwaarde van R1 400. “Die 23-jarige vrou het aan die polisie gesê sy het die baba by ŉ vriend gekry. Die man het aangevoer hy het in Januarie ŉ motor gekaap en toe besef daar is ŉ baba in die motor. Hy wou van die baba ontslae raak en het die baba vir die vrou gegee.” Kgasago het gesê die polisie kon bevestig dat ŉ saak in Januarie in Springs aanhangig gemaak is nadat ŉ motor met ŉ baba daarin gekaap is. “Die polisie is besig om die familie te kontak.” Die vrou is in hegtenis geneem en sal na verwagting Dinsdag in die landdroshof in Brakpan verskyn. -SAPA